b'\n_START_ARTICLE_\nOboro\xc5\xbeene sile Egipta\n_START_SECTION_\nPregled\n_START_PARAGRAPH_\nNajvi\xc5\xa1ji voja\xc5\xa1ki poveljnik oboro\xc5\xbeenih sil je feldmar\xc5\xa1al Mohamed Husein Tantavi in na\xc4\x8delnik General\xc5\xa1taba Oboro\xc5\xbeenih sil Egipta je generalporo\xc4\x8dnik Sami Hafez Anan._NEWLINE_Oboro\xc5\xbeitev in oprema je zelo raznolika, saj izhaja iz \xc5\xa1tevilnih dr\xc5\xbeav (ZDA, Francija, Italija, Zdru\xc5\xbeeno kraljestvo, Sovjetska zveza, Ljudska republika Kitajska). Zastarelo sovjetsko oboro\xc5\xbeitev in opremo trenutno zamenjujejo z novej\xc5\xa1o ameri\xc5\xa1kih, francoskih in britanskih proizvajalcev._NEWLINE_Z namenom stabiliziranja in modernizacije regije Egipt nudi voja\xc5\xa1ko pomo\xc4\x8d in usposabljanje \xc5\xa1tevilnim afri\xc5\xa1kim in arabskim dr\xc5\xbeavam. Kljub temu, da ni \xc4\x8dlanica Nata, pa ohranja mo\xc4\x8dno voja\xc5\xa1ko in strate\xc5\xa1ko partnerstvo, tudi preko foruma Sredozemski dialogi. V regiji je Egipt ena najmo\xc4\x8dnej\xc5\xa1ih voja\xc5\xa1kih sil, poleg Izraela, hkrati pa najmo\xc4\x8dnej\xc5\xa1a v celotni Afriki. Kot ena redkih bli\xc5\xbenjevzhodnih dr\xc5\xbeav ima Egipt lastni izvidni\xc5\xa1ki satelit (trenutno ima celo dva)._NEWLINE_Oboro\xc5\xbeene sile u\xc5\xbeivajo velik ugled in imajo veliko mo\xc4\x8d ter neodvisnost znotraj ustroja dr\xc5\xbeave; tako so neposredno podrejene le predsedniku Egipta, ki je vrhovni poveljnik. Imajo tudi velik vpliv na gospodarstvo, saj gradijo ceste in stanovanjske objekte, proizvajajo dobrine in upravljajo s turisti\xc4\x8dno infrastrukturo. Kljub temu pa ve\xc4\x8dina informacij o oboro\xc5\xbeenih silah (kot npr. velikost prora\xc4\x8duna, imena generalov, obseg in mo\xc4\x8d oboro\xc5\xbeenih sil) ni javno dostopnih.'